**ЗАКОН**

**О ГРАДУ ИСТОЧНО САРАЈЕВО**

**I ОПШТЕ ОДРЕДБЕ**

Члан 1.

Овим Законом уређује се положај, надлежност, органи, међусобни однос Скупштине и Градоначелника, имовина и финасирање града, акти, облици непосредног учешћа грађана, јавност рада и сарадња града Источно Сарајево са другим субјектима.

Члан 2.

Град и општине у саставу града обухватају територију утврђену законом којим се утврђује територијална организација Републике Српске.

Члан 3.

На сва питања која нису уређена овим законом, а односе се на Град Источно Сарајево, као јединицу локалне самоуправе, примјењују се одредбе закона којим се уређује систем локалне самоуправе и одредбе закона којим се уређују права и дужности из радног односа службеника и намјештеника у органима јединице локалне самоуправе.

Члан 4.

1. Подручје града Источно Сарајево чине подручја општина: Соколац, Источни Стари Град, Пале, Источно Ново Сарајево, Источна Илиџа и Трново.
2. Границе града иду катастарским границама рубних општина које улазе у његов

састав.

Члан 5.

1. Општине у саставу града врше послове утврђене Законом о локалној самоуправи, овим Законом, Статутом града Источно Сарајево и Статутом општине.
2. Општине има своју територију, свој буџет и надлежности у складу са законом.

Члан 6.

Сједиште Града је у Источном Новом Сарајеву, улица Стефана Немање број 14.

Члан 7.

Град Источно Сарајево има својство правног лица.

Члан 8.

(1) Град Источно Сарајево може да има грб и заставу (у даљем тексту: симболи).

(2) Град Источно Сарајево може да има празник.

(3) Празник, облик, садржај и употреба симбола уређују се Статутом Града Источно Сарајево, у складу са законом.

(4) Грб Града Источно Сарајево мора бити сачињен и описан по правилима хералдике.

(5) Симболи имају садржаје који изражавају историјско, културно и природно обиљежје Града Источно Сарајево и не могу бити у истовјетном или модификованом облику са симболима држава или са знаком политичке странке, привредног друштва, установе, другог правног лица или организације.

Члан 9.

1. Највиши правни акт града Источно Сарајево је Статут града Источно Сарајево.
2. Статутом града Источно Сарајево, у складу са законом, уређују се његове надлежности, организација и рад њених органа, аката и финансирање, јавност рада, учешће грађана у локалној самоуправи, сарадња са другим јединицама локалне самоуправе, поступак за доношење и измјену Статута и друга питања од локалног интереса.

**II НАДЛЕЖНОСТ ГРАДА ИСТОЧНО САРАЈЕВО**

Члан 10.

Град Источно Сарајево има сљедеће надлежности:

1. цјелокупне регулаторне надлежности на плану урбаног планирања, коришћења

земљишта, заштите животне средине и урбанистичких планова,

1. оснива предузећа, установе и друге организације за обављање послова од интереса за Град и управља истим у складу са законом,

3) извршава све надлежности које су законом додијељене општинама на подручју водоснабдијевања, канализације, јавног превоза, управљања отпадом, средњег образовања, здравствене заштите, туризма и трговине, противпожарне и цивилне заштите,

4) прикупља и наплаћује властите приходе и управља градском имовином,

5) организује инспекцијски надзор који се законом додјељује општини,

6) обавља послове републичке управе који су законом пренесени у његову надлежност.

7) спроводи законе и прописе града,

8) успоставља одговарајуће облике координације којима се обезбјеђује да општине у његовом саставу остварују своје функције на јединствен и ефикасан начин и

9) остварује и остале надлежности утврђене законом и статутом града.

Члан 11.

(1) Општине у саставу града имају право да обављају све надлежности општине које законом или Статутом нису додијељене граду.

(2) Статутом града и Статутима општина у његовом саставу уређују се питања из става 1. овог члана.

**III ОРГАНИ ГРАДА ИСТОЧНО САРАЈЕВО**

Члан 12.

Органи града Источно Сарајево су:

1) Скупштина града (у даљем тексту: Скупштина) и

2) Градоначелник (у даљем тексту: Градоначелник).

1. **Скупштина**

Члан 13.

(1) Скупштина Града Источно Сарајево је представнички орган, орган одлучивања и креирања политике Града.

(2) Број одборника скупштине утврђује се Статутом града, у складу са изборним прописима.

(3) Дјелокруг рада Скупштине Града прописан је законом и Статутом.

1. **Предсједник и потпредсједник Скупштине**

Члан 14.

1. Скупштина има предсједника и потпредсједника Скупштине који се бирају из

реда одборника на период трајања мандата Скупштине. .

1. Предсједник Скупштине бира се већином укупног броја одборника, у складу

са законом.

1. Функција предсједника Скупштине је професионална.
2. Предсједник и потпредсједник Скупштине могу бити разријешени прије истека

времена на које су изабрани, а разрјешење се врши по истом поступку по коме се врши њихов избор, у складу са законом и Статутом града.

**2) Секретар**

Члан 15.

1. Секретара именује Скупштина, послије проведеног јавног конкурса, у складу са законом.
2. Секретар скупштине руководи стручном службом Скупштине.
3. **Градоначелник**

Члан 16.

1. Градоначелник је извршни орган власти града.
2. Градоначелника, бирају грађани на општим непосредним изборима за период од

четири године у складу са изборним прописима.

1. Градоначелник има замјеника кога бира и разрјешава Скупштина на приједлог

градоначелника.

1. Престанак мандата градоначелника и његов опозив прије истека мандата

спроводи се у складу са законом и изборним прописима.

1. **Градска управа**

Члан 17.

Градоначелник, утврђује структуру и унутрашњу организацију градске управе у законом утврђеним општим границама.

**IV МЕЂУСОБНИ ОДНОСИ СКУПШТИНЕ И ГРАДОНАЧЕЛНИКА**

Члан 18.

Међусобни односи Скупштине и градоначелника заснивају се на принципима међусобног уважавања и сарадње, уз појединачну одговорност за остваривање властитих надлежности и заједничку одговорност за функционисање града.

**V ИМОВИНА И ФИНАСИРАЊЕ ГРАДА ИСТОЧНО САРАЈЕВО**

Члан 19.

1. Град има своју имовину.
2. Имовину града чине непокретне и покретне ствари, новчана средства и

имовинска права, у складу са законом.

1. Имовином града Источно Сарајево самостално располажу органи града, у складу са законом.

Члан 20.

1. Град има право на властите финансијске приходе, којима органи града могу слободно располагати у оквиру своје надлежности, у складу са законом.
2. Финасирање и приходи града Источно Сарајево, као и поступак и услови под којима се град може задужити, уређују се законом.
3. За обављање послова утврђених Уставом, законом и Статутом, граду припадају сљедећи приходи:

1) Буџетски приходи у које спадају средства из расподјеле са рачуна јавних прихода Републике Српске у складу са законом и

2) властити приходи града које чине порези, таксе, накнаде, новчане казне према прописима Града као и остали приходи, у складу са законом и одлукама Скупштине града.

(4) сва средства остварена из властитих прихода припадају граду, осим прихода остварених по основу комуналне накнаде на подручју града, која се распоређује на сљедећи начин и то:

1. 50% граду Источно Сарајево;
2. 50% општинама удруженим у град.

**VI АКТА ОРГАНА ГРАДА**

Члан 21.

Органи Града у вршењу послова из своје надлежности доносе статут, пословник, одлуке, правилнике, програме, наредбе, рјешења, упутства, закључке, препоруке, резолуције, стратегије, планове и програме.

Члан 22.

Скупштина града доноси статут, пословник, одлуке, рјешења, закључке, препоруке, резолуције, стратегије, планове и програме.

Члан 23.

Градоначелник доноси одлуке, правилнике, наредбе, упутства, рјешења, закључке, планове и програме.

**VII ОБЛИЦИ НЕПОСРЕДНОГ УЧЕШЋА ГРАЂАНА У ЛОКАЛНОЈ САМОУПРАВИ**

Члан 24.

1. Облици непосредног учешћа грађана у остваривању локалне самоуправе су:

грађанска иницијатива, збор грађана, референдум и други облици учешћа, у складу са законом.

1. Облици непосредне самоуправе из става 1. овог члана уређују се законом и

Статутом.

Члан 25.

1. Грађани путем грађанске иницијативе предлажу Скупштини града доношење акта којим ће се уредити одређено питање из надлежности града, промјену Статута или других аката и расписивање референдума у складу са законом и Статутом.
2. О приједлогу из става 1. овога члана, Скупштина града је дужна да одржи

расправу и да достави образложен одговор грађанима у року од 60 дана од добијања приједлога.

1. Статутом града утврђује се број потписа грађана потребан за пуноважно

покретање грађанске иницијативе, који не може да буде мањи од 5% бирача уписаних у бирачки списак општине са које инцијатива долази.

Члан 26.

1. Збор грађана се сазива за дио територије града утврђен Статутом.
2. Збор грађана може сазвати градоначелник,прдсједник Скупштине Града,

начелник Општине, предсједник Скупштине Општине и предсједник савјета Мјесне заједнице.

1. Начин сазивања збора грађана, његов рад, као и начин утврђивања ставова збора

уређује се Статутом и одлуком Скупштине града.

1. Органи и службе Града дужни су да у року од 60 дана од одржавања збора

грађана, размотре захтјеве и приједлоге грађана и о њима заузму став, односно донесу одговарајућу одлуку или мјеру и о томе обавијесте грађане.

Члан 27.

1. Скупштина града може на сопствену иницијативу да распише референдум о

питањима из области дефинисаних одредбама Закона о локалној самоуправи и Закона о референдуму и грађанској иницијативи.

1. Референдум о питању из свога дјелокруга Скупштина града дужна је да распише

на приједлог градоначелника Града, предсједника Скупштине Града, Скупштина општина у саставу Града, најмање 1/3 одборника и 10% бирача са територије општине из које долази приједлог.

1. Одлука путем референдума је донесена ако се за њу изјаснила већина грађана

која је гласала, под условом да је гласало више од половине укупног броја грађана.

**VIII ЈАВНОСТ РАДА**

Члан 28.

1. Органи и службе Града дужни су да обавештавају јавност о свом раду преко

средстава јавног информисања и на други прикладан начин.

1. Органи и службе Града дужни су да грађанима у остваривању њихових права и

обавеза дају потребне податке, објашњења и обавјештења.

1. Органи и службе Града дужни су да свима омогуће подношење притужби на свој рад и на неправилан однос запослених.
2. На поднијете притужбе органи и службе Града дужни су да одговоре у року од 30 дана.

**IX САРАДЊА ГРАДА СА ДРУГИМ СУБЈЕКТИМА**

Члан 29.

(1) Органи Града сарађују са другим органима власти у Републици Српској и Босни и Херцеговини на принципу утврђених надлежности Града и тих органа, а ради остваривања интереса Града и њених грађана, у складу са законом и другим прописима.

(2) Према другим органима власти Град има права и дужности утврђене законом и другим прописима.

Члан 30.

(1) Град се може удружити у Савез општина и градова Републике Српске ради унапређивања и заштите интереса Града а одлуку о томе доноси Скупштина Града.

(2) Град може приступити домаћим и међународним удружењима локалних заједница и сарађивати са јединицама локалне самоуправе у другим државама, у складу са законом и овим статутом.

(3) Општине у саставу града могу повјерити обављање послова или надлежности другој општини која се налази у саставу Града.

(4) Одлуку о приступању удружењима, односно остваривању сарадње из ставова 1. и 2. овог члана доноси Скупштина града.

**X ПРЕЛАЗНЕ И ЗАВРШНЕ ОДРЕДБЕ**

Члан 31.

Даном ступања на снагу овог закона престаје да важи Закон о Граду Источно Сарајево („Службени гласник Републике Српске“, бр. 25/93, 8/96, 27/96, 33/97 и 74/05).

Члан 32.

Статут града Источно Сарајево ускладиће се са одредбама овог закона, у року од шест мјесеци од дана ступања на снагу овог Закона.

Члан 33.

Овај Закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-168/20 ПРЕДСЈЕДНИК

Датум: 20. фебруар 2020. године НАРОДНЕ СКУПШТИНЕ

Недељко Чубриловић